**Domnița**

*Tudor Arghezi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prințesei mici îi pare bine

Că stăpânește țara de albine.

Cetățile dintre răchitele-argintii

Noroade au cu sutele de mii.

Și mâna-i cât o floare

Cârmuiește dulce zeci de popoare.

Că să le placă

În in se îmbracă

Și se stropește cu fum

De parfum,

Împresurată de un văzduh de boare

De levănțică și răcoare.

Prințesa mică-i bucuroasă.

Prisaca sună ca murmurul de coasă.

Fagurii sunt grei

În buricele moi ale degetelor ei.

În urzeala miilor de găuri de celule

Așteaptă-ncovoiate larvele minuscule

Să se trezească și să-i zboare

Pe umeri, pe gulere, pe cingătoare.

A venit o solie

De o mie

Să-i cânte la ureche

Ruga bălții veche.

Pâinea ei cu povidlă și unt

O înconjoară zborul trântorului, mărunt.

Pe cafeaua cu lapte

Au tăbărât șaptezecișișapte,

Și roiurile avide

Se îmbulzesc la felia de cozonac cu stafide.